Illum, il-Kummissjoni Ewropea nediet verżjoni aġġornata tal-portal “Semma' Leħnek”. Din il-pjattaforma online tistieden liċ-ċittadini kollha, (inklużi lin-negozji u lill-organizzazzjonijiet mhux governattivi), biex jaqsmu l-fehmiet tagħhom dwar l-inizjattivi tal-Kummissjoni fl-istadji ewlenin tal-proċess leġiżlattiv. Il-verżjoni l-ġdida se tkompli ttejjeb il-konsultazzjoni u l-komunikazzjoni tal-Kummissjoni mal-pubbliku u żżid it-trasparenza. L-għan huwa li tissaħħaħ il-kwalità tat-tfassil tal-politika tal-UE, bis-saħħa tal-kontribut tal-partijiet konċernati rilevanti kollha, permezz tal-portal. Il-verżjoni l-ġdida tagħmilha aktar faċli għall-pubbliku biex isib fil-portal l-inizjattiva tal-Kummissjoni li jkun l-aktar interessat fiha għax sar xi titjib fil-funzjonalitajiet tat-tiftix. Il-portal sar aktar faċli biex jintuża ħalli il-pubbliku jkun jista' jaqsam il-fehmiet tiegħu billi jaċċessa direttament il-konsultazzjonijiet l-aktar ġodda ta' interess fil-paġna ewlenija, bħall-konsultazzjoni dwar l-istrateġija dwar il-Mobilità Sostenibbli u Intelliġenti. Maroš Šefčovič , il-Viċi President għar-Relazzjonijiet Interistituzzjonali u l-Prospettiva, qal: “Billi ntejbu l-portal “Semma' Leħnek” u nagħmluh aktar intuwittiv, qed inżidu l-isfrozi tagħna ta' interazzjoni. Nixtieq inħeġġeġ lill-partijiet konċernati u liċ-ċittadini — inklużi dawk mingħajr għarfien profond tat-tfassil tal-politika tal-UE — biex jikkontribwixxu għall-inizjattivi tagħna hekk kif ikunu qed jissawru qabel u wara l-adozzjoni tagħhom mill-Kummissjoni. Dan huwa mod kruċjali ieħor biex jiġi żgurat li l-leġiżlazzjoni tagħna tilħaq l-ogħla standards ta' kwalità.” Bħala parti mill-aġenda tagħha għal “Regolamentazzjoni Aħjar”, il-Kummissjoni qed tikkonsulta firxa wiesgħa ta' organizzazzjonijiet u lill-pubbliku ġenerali b'għodod ta' sensibilizzazzjoni bħal “Semma' Leħnek”. Meta b'mod attiv tiġbor u tanaliża l-feedback online, il-Kummissjoni tkun qed tiżgura li l-inizjattivi tal-UE jkunu reattivi u proporzjonati għall-isfidi attwali, — bħat-tranżizzjonijiet ekoloġiċi u diġitali. Dawn it-tliet konsultazzjonijiet pubbliċi dwar il-portal il-ġdid “Semma' Leħnek” juru dan: Il-konsultazzjoni dwar l-Att dwar is-Servizzi Diġitali: l-approfondiment tas-Suq Intern u l-kjarifika tar-responsabbiltajiet għas-servizzi diġitali; Il-konsultazzjoni dwar Mobilità Sostenibbli u Intelliġenti u l-konsultazzjoni dwar l-aġenda dwar il-konsumatur il-ġdida. Sfond Il-Kummissjoni Ewropea nediet l-aġenda għal Regolamentazzjoni Aħjar fl-2015 biex ittejjeb it-tfassil tal-politika u tissimplifika l-liġijiet. Il-konsultazzjoni pubblika hija parti mill-aġenda usa' biex jitjiebu t-trasparenza u l-akkontabilità tal-UE. Għan ewlieni tal-Kummissjoni kien li tippromwovi l-parteċipazzjoni tal-Ewropej kollha u tas-soċjetà ċivili fit-tfassil tal-politika tal-UE. Permezz tal-portal “Semma' leħnek”, l-individwi u l-organizzazzjonijiet jistgħu jagħtu feedback dwar il-pjanijiet direzzjonali jew il-valutazzjonijiet tal-impatt tal-leġislazzjoni li tkun ġejja. Jistgħu wkoll jieħdu sehem f'konsultazzjonijiet pubbliċi ta' 12-il ġimgħa dwar inizjattivi li jkunu qed jitħejjew jew evalwazzjonijiet tal-prestazzjoni ta' azzjonijiet eżistenti tal-UE. Barra minn hekk, kulħadd għandu l-possibbiltà jikkummenta dwar abbozzi ta' atti delegati u ta' implimentazzjoni. Forom pubbliċi bħal dawn ta' involviment tal-partijiet konċernati jistgħu xi drabi jiġu kkomplementati b'konsultazzjonijiet immirati, imfassla apposta għal partijiet konċernati magħżula. L-għażla tal-aħjar għodda ta' konsultazzjoni dejjem tkun speċifika għall-każ u tiddependi fuq l-għanijiet tal-konsultazzjoni, il-gruppi fil-mira u l-ħin u r-riżorsi disponibbli. Il-pubbliku u l-partijiet konċernati jistgħu, madankollu, dejjem jipprovdu suġġerimenti dwar kif il-piż regolatorju jista' jitnaqqas u kif il-liġijiet eżistenti jistgħu jittejbu u jsiru aktar effettivi permezz tal-funzjoni “Ħaffef il-Piż”. Il-Kummissjoni wettqet 454 konsultazzjoni pubblika bejn l-2015 u l-2018. L-għadd medju ta' kontribuzzjonijiet żdied minn medja ta' 461 kontribuzzjoni fl-2015, għal medja ta' 2 091 kontribuzzjoni fl-2018. Dan jeskludi okkazzjonijiet pożittivi oħrajn bħall-konsultazzjoni pubblika dwar “l-arranġamenti għall-ħin tas-sajf”, li rċeviet madwar 4.6 miljun tweġiba. L-għadd ta' tweġibiet ivarja skont in-natura tas-suġġett indirizzat. Minn April 2017 ‘l hawn, il-Kummissjoni impenjat ruħha li tittraduċi l-kwestjonarji dwar l-inizjattivi l-aktar importanti fil-lingwi uffiċjali kollha tal-UE. Il-konsultazzjonijiet pubbliċi kollha kienu disponibbli f'mill-inqas żewġ lingwi fl-2018, u 71 % kienu tradotti fil-lingwi uffiċjali kollha (minbarra l-Irlandiż). Dawk li jwieġbu jistgħu jagħmlu hekk fi kwalunkwe lingwa uffiċjali tal-UE. Mill-2017 ‘l hawn, ġew ippubblikati 86 valutazzjoni tal-impatt tal-bidu, 128 pjan direzzjonali u 96 pjan direzzjonali ta' evalwazzjoni. Huma attiraw 4 249 kontribuzzjoni ta' feedback. Bejn Lulju 2016 u Diċembru 2018, il-Kummissjoni ppubblikat 151 abbozz ta' atti delegati u 191 abbozz ta' atti ta' implimentazzjoni. Dawn irċevew 1 576 u 1 770 kontribut ta' feedback rispettivament. Għal Aktar Informazzjoni Regolamentazzjoni aħjar — għaliex u kif? Il-portal Semma' Leħnek Il-Programm ta' Ħidma tal-Kummissjoni għall-2020 Il-blog post Medium